Jong vrou aangerand, geskop op Noordwes-plaasArgieffoto: Kent Williamson Die VF Plus in Noordwes prys die polisie, buurtwag en inwoners van Palmietfontein by Klerksdorp vir hul flinke optrede wat volgens lede verhoed het dat ŉ plaasaanval in ŉ tragedie ontaard. Twee rowers het Woensdag helder oordag op die woning op die plaas Buffeldoring toegeslaan nadat hulle blykbaar gesien het hoe die boer en sy vrou in afsonderlike voertuie dorp toe ry en ŉ 20-jarige familielid alleen tuis laat, vertel Fanie du Toit, VF Plus-onderleier in Noordwes. “Dit is kommerwekkend dat die aanvallers [blykbaar] die gesin dopgehou en hul kans afgewag het om toe te slaan,” meen hy. Dit was vermoedelik dieselfde mans wat die afgelope week bokke en skape op die plaas gesteel het en na wie buurtwaglede eergisteraand onsuksesvol in die omgewing gesoek het. Du Toit sê die twee rowers het die huis Woensdagmiddag binnegekom deur ŉ deur wat nie gesluit was nie. Hulle het die vrou glo op die grond gegooi en geskop, waartydens een van haar ribbes gebreek is. “Hulle het haar toe in die badkamer gegooi en wou geld by haar hê,” vertel Du Toit. “Haar foon het gelui, wat die rowers laat skrik het.” Hulle het op die vlug geslaan voor hulle enigiets kon roof. “Die jong vrou het toe die buurvrou gebel, wat ŉ buurman in kennis gestel het van die aanval,” sê Du Toit. “Hy het die buurtwag laat weet. Hulle en die polisie was binne minute op die toneel.” Werner Vermaak, ER24-woordvoerder, sê toe paramedici omstreeks 16:00 op die plaas aankom, het hulle die jong vrou en die polisie buite die huis aangetref. “Sy is beseer toe sy geskop en op die grond gegooi is. “Paramedici het haar ondersoek en behandel voor sy na ŉ plaaslike hospitaal geneem is vir verdere behandeling.” Du Toit, wat self die plaas besoek het, vertel die soektog na die twee aanvallers het tot laat Woensdagnag aangehou. Die buurtwag en polisie is bygestaan deur ŉ plaaslike helikopter en een wat van Johannesburg af gekom het. Van die buurtwaglede het hommeltuie ingespan om te help soek, maar tot dusver is nie een van die twee mans aangekeer nie. “Die VF Plus wil gemeenskappe aanmoedig om betrokke te raak by gemeenskapspolisiëringsforums en buurtwagorganisasies,” sê Du Toit. “Dit is tyd om terug te slaan teen misdaad en geweld en deur samewerking is die stryd half gewonne.” Lt.kol. Amanda Funani, polisiewoordvoerder van Noordwes, het by navraag die gebeure bevestig. Sy sê die polisie ondersoek ’n klag van aanranding en poging tot huisbraak.